CELEX: 52011PC0614
Language: hu
Date: 2011-10-06
Title: Javaslat AZ EURÓPAI PARLAMENT ÉS A TANÁCS RENDELETE az Európai Regionális Fejlesztési Alapról és „a növekedést és munkahelyteremtést szolgáló beruházás” célkitűzésről szóló egyedi rendelkezésekről, valamint az 1080/2006/EK rendelet hatályon kívül helyezéséről

|
			
		
		
		52011PC0614
		
			Javaslat AZ EURÓPAI PARLAMENT ÉS A TANÁCS RENDELETE az Európai Regionális Fejlesztési Alapról és „a növekedést és munkahelyteremtést szolgáló beruházás” célkitűzésről szóló egyedi rendelkezésekről, valamint az 1080/2006/EK rendelet hatályon kívül helyezéséről /* COM/2011/0614 végleges - 2011/0275 (COD) */
			
				
		
		
			
			   	INDOKOLÁS
1.           A JAVASLAT HÁTTERE
2011. június 29-én a Bizottság javaslatot
fogadott el a következő, 2014–2020 közötti időszak többéves pénzügyi
keretére vonatkozóan: az Európa 2020 stratégia költségvetése[1]. Javaslatában a Bizottság úgy
határozott, hogy a kohéziós politika a következő pénzügyi csomagnak is
lényeges eleme marad, és hangsúlyozta az Európa 2020 stratégia végrehajtásában
játszott központi szerepét[2].

A Bizottság ezért több fontos változtatást
javasolt a kohéziós politika kidolgozásának és végrehajtásának módjában. A
javaslat főbb elemeit a forrásoknak az Európa 2020 stratégiához jobban
kapcsolódó, kevesebb prioritásra történő koncentrálása, az eredmények
középpontba helyezése, az elfogadott célkitűzések megvalósulásában elért eredmények
nyomon követése, a feltételrendszerek nagyobb fokú alkalmazása és a végrehajtás
egyszerűsítése jelentik.
Ez a rendelet az Európai Regionális
Fejlesztési Alapra vonatkozó és az 1083/2006/EK rendeletet hatályon kívül
helyező rendelkezéseket állapítja meg. Felhasználja a 2007. májusi
negyedik kohéziós jelentés közzététele óta elvégzett munka eredményeit, amely
vázolta a következő évtizedekben a régiók előtt álló főbb
kihívásokat, és vitát indított a jövőbeli kohéziós politikáról. 2010.
november 9-én a Bizottság elfogadta a társadalmi és gazdasági tendenciákat
elemző ötödik kohéziós jelentést, és felvázolta a jövőbeli kohéziós
politika irányait. 
A kohéziós politika az Európa 2020 stratégiába
foglalt fő uniós prioritások támogatásának legfőbb beruházási
eszköze. Mindezt a leginkább rászoruló országokra és régiókra történő
összpontosítással teszi. Az Unió egyik legnagyobb sikere az, hogy képes növelni
valamennyi polgára életszínvonalát. Teszi ezt nemcsak azáltal, hogy segíti a
szegényebb tagállamok és régiók fejlődését és növekedését, hanem az
egységes piac integrációjában játszott szerepe révén is, amely méretének
köszönhetően piacokat és méretgazdaságosságot biztosít az EU minden
részén, gazdagnak és szegénynek, kicsinek és nagynak egyaránt. A Bizottság a
korábbi kohéziós politika kiadásairól szóló értékelésében számos példával
szemléltette ezt a hozzáadott értéket, valamint a növekedést hozó és
munkahelyteremtő beruházásokat, amelyek nem valósulhattak volna meg az EU
költségvetési támogatása nélkül. Ugyanakkor az eredmények az elaprózódás
hatásaira és a prioritások hiányos meghatározására is rámutatnak. Amikor
szűkösek az állami források, és a növekedést szolgáló beruházásokra minden
eddiginél nagyobb szükség van, a Bizottság úgy határozott, hogy jelentős
módosításokat javasol a kohéziós politika területén.
Az ERFA célja, hogy a régiók közötti
egyenlőtlenségek csökkentése révén megerősítse a gazdasági és
társadalmi kohéziót az Európai Unióban. Az ERFA a beruházások
társfinanszírozása útján regionális és helyi fejlesztéseket támogat a
következő területeken: K+F és innováció; éghajlatváltozás és
környezetvédelem; kkv-knek nyújtott vállalattámogatás; általános gazdasági
érdekű szolgáltatások; távközlési, energetikai és közlekedési
infrastruktúra; egészségügyi, oktatási és szociális infrastruktúra;
fenntartható városfejlesztés.
2.           AZ ÉRDEKELT FELEKKEL
FOLYTATOTT KONZULTÁCIÓK EREDMÉNYEI; HATÁSVIZSGÁLAT
2.1.      Konzultáció és szakértői
vélemény
A javaslatok kidolgozása során figyelembe vették
a gazdasági és társadalmi kohézió terén elért előrehaladást ismertető
ötödik jelentésről, az uniós költségvetés felülvizsgálatáról[3], a többéves pénzügyi keretre
irányuló javaslatokról[4]
és az ötödik kohéziós jelentésről[5]
folytatott nyilvános konzultációk eredményeit, valamint a jelentés elfogadását
követő konzultációkat. 
Az ötödik kohéziós jelentés
következtetéseiről szóló nyilvános konzultációra 2010. november 12-e és
2011. január 31-e között került sor. A konzultáció során összesen 444
hozzászólás érkezett. Véleményt nyilvánítottak többek között tagállamok,
regionális és helyi hatóságok, szociális partnerek, európai érdekeltségű
szervezetek, nem kormányzati szervezetek, polgárok és más érdekelt felek. A
nyilvános konzultáció keretében a kohéziós politika jövőjéről
kérdezték a résztvevőket. Az eredmények összefoglalóját 2011. május 13-án
tették közzé[6].

A 2000–2006 közötti programok utólagos
értékelésének eredménye, valamint számos különböző tanulmány és
szakértői vélemény is információval szolgált. A jövőbeni kohéziós
politikáról tanácskozó magas szintű, nemzeti közigazgatási
szakértőkből álló csoport, amely 2009 és 2011 között tíz ülést
tartott, szintén szakértői tanácsadást nyújtott.
Az ötödik kohéziós jelentésről folytatott
nyilvános konzultáció eredményei alapján a finanszírozás koncentrációjáról
általános egyetértés mutatkozik. Aggályok vannak ellenben azt illetően,
hogy a koncentrációt szabályozó döntések nem a megfelelő szinten
születnek. Számos vélemény főként azt hangsúlyozza, hogy rugalmasságra van
szükség, és hogy a területi sajátosságok nem hagyhatók figyelmen kívül.
Emellett többen adtak hangot aggodalmuknak, hogy a prioritások uniós szinten
történő túlzott mértékű korlátozása nem biztosítaná a megfelelő
regionális fejlesztési stratégiák kialakításához szükséges rugalmasságot. 
2.2.      Hatásvizsgálat 
A vizsgálat tárgyát különösen azok a
lehetőségek képezték, amelyek a közjó következő két aspektusát
érintő ERFA-hozzájárulásokkal kapcsolatosak:
–                        
a foglalkoztatás, a K+F és innováció
elősegítése a vállalatok támogatása révén;
–                        
az alapinfrastruktúrába történő beruházások
(pl. közlekedési, energetikai, környezeti, társadalmi és egészségügyi
infrastruktúra).
A vizsgálatok nem foglalkoztak azokkal a
területekkel, amelyeken az ERFA jelentős mértékben hozzájárul az uniós
közjavak nyújtásához, mivel az egyes értékelések és tudományos kutatások
alapján ezeken a területeken nem merültek fel problémák az ERFA fellépési
hatásköre tekintetében.
A vállalatok támogatását illetően
elmondható, hogy ezekre a főként vissza nem fizetendő támogatások
formájában nyújtott támogatásokra mindenekelőtt a kisvállalatok által
folytatott innovációs tevékenységek, valamint a strukturális változások
érintette, hanyatló ipari területek esetében van szükség. Sokkal kevésbé van ez
így a nagyvállalatok, a kevésbé innovatív területek és a beruházók számára
támogatások nélkül is vonzó területek esetében. Az infrastruktúra támogatása a
kevésbé fejlett régiókban a legcélszerűbb, ahol az állami hatóságok nem
rendelkeznek elégséges beruházási forrásokkal, és a beruházási költségek a
lakosság alacsony jövedelemszintje miatt nem térülnek meg. A fejlettebb
régiókban az alapinfrastruktúrába történő beruházások kevéssé
ésszerűek.
A megvizsgált lehetőségek között a
következők szerepeltek: a status quo fenntartása, a támogatások
célirányosabbá tétele, valamint egy, a jelenlegi támogatási lehetőségekhez
képest lényegesen korlátozottabb hatókörű opció. A lehetőségek közül
a támogatások célirányosabbá tétele került kiválasztásra; ez az opció növeli a
támogatások eredményességét, hatékonyságát és uniós hozzáadott értékét, és
egyúttal megfelelő beruházási rugalmasságot biztosít a régióknak, emellett
pedig csökkenti annak kockázatát, hogy a finanszírozást igénylő
tevékenységek a fellépés hatáskörén kívül esnek. 
3.           A JAVASLAT JOGI ELEMEI
Az európai regionális politika fontos szerepet
játszik a helyi értékek mozgósításában és a helyi potenciál fejlesztésére való
összpontosításban. 
Az Európai Unió működéséről szóló
szerződés (EUMSZ) 174. cikke cselekvésre hívja fel az Európai Uniót, hogy
a régiók fejlettségi szintje közötti egyenlőtlenségek és a
legkedvezőtlenebb helyzetű régiók lemaradásának csökkentésével
erősítse a gazdasági, társadalmi és területi kohéziót, és mozdítsa
elő átfogó harmonikus fejlődését.
A gazdasági, társadalmi és területi kohézió
célkitűzését három uniós alap támogatja. Amint az EUMSZ 176. cikke
kimondja, az ERFA rendeltetése a fejlődésben lemaradt térségek és a
hanyatló ipari térségek fejlesztésének és strukturális alkalmazkodásának
támogatása.
Az EUMSZ 174. cikke értelmében az érintett régiók
közül kiemelt figyelemmel kell kezelni a vidéki térségeket, az ipari átalakulás
által érintett térségeket és az olyan súlyos és állandó természeti vagy
demográfiai hátrányban lévő régiókat, mint a legészakibb, rendkívül gyéren
lakott régiók, valamint a szigeti, a határon átnyúló és a hegyvidéki régiók.
Az EUMSZ 349. cikke kimondja, hogy egyedi
intézkedéseket kell elfogadni a legkülső régiók gazdasági és társadalmi
strukturális helyzetének figyelembevétele érdekében, amelyet a
fejlődésüket súlyosan hátráltató bizonyos egyedi jellemzők tovább
súlyosbítanak. Az egyedi intézkedések magukban foglalják a strukturális
alapokhoz való hozzáférés feltételeit.
A kohéziót elősegítő uniós források
felülvizsgálatának ütemezése az új többéves pénzügyi keretre vonatkozó, a
Bizottság munkaprogramjában foglalt javaslattal függ össze.
Amint arra az uniós költségvetés felülvizsgálata
rámutat, „az uniós költségvetésből azokat az uniós közjavakat,
fellépéseket kell finanszírozni, amelyeket a tagállamok és a régiók önmagukban
nem tudnának fedezni, és csak abban az esetben, ha az uniós finanszírozás jobb
eredményeket tud biztosítani”[7].
A jogszabályra irányuló javaslat tiszteletben tartja a szubszidiaritás elvét:
az ERFA feladatkörét a Szerződés határozza meg, a politikai végrehajtás
pedig a megosztott igazgatás elvének megfelelően történik, a tagállamok és
régiók intézményi hatásköreire figyelemmel. 
Mind a jogi eszközt, mind az intézkedés típusát
(azaz a finanszírozást) az EUMSZ határozza meg, amely a strukturális alapok
jogi alapját képezi, és kimondja, hogy a strukturális alapok feladatait,
elsődleges célkitűzéseit és megszervezését rendeletekben kell
szabályozni.
4.           KÖLTSÉGVETÉSI VONZATOK
A Bizottság többéves pénzügyi keretre vonatkozó
javaslata a gazdasági, társadalmi és területi kohézió céljából 376 milliárd EUR
összeget irányoz elő a 2014–2020 közötti időszakra. 
 Javasolt költségvetés, 2014–2020 || milliárd EUR 
 Konvergenciarégiók Átmeneti régiók Versenyképességi régiók Területi együttműködés Kohéziós Alap A legkülső és gyéren lakott régióknak juttatott külön források || 162,6 39 53,1 11,7 68,7 0,926 
 Az európai összekapcsolódási eszköz (Connecting Europe Facility) a közlekedés, az energia és az információs és kommunikációs technológiák (IKT) érdekében || 40 (+ a Kohéziós Alapon belül elkülönített 10 milliárd EUR) 
*Valamennyi adat
változatlan 2011-es árakon
Annak érdekében, hogy a finanszírozási
eszközök fokozottan hozzájáruljanak az Európa 2020 stratégia kiemelt céljaihoz,
a Bizottság javaslata minden egyes régiótípus esetében meghatározza az Európai
Szociális Alap (ESZA) számára elkülönítendő támogatások minimális arányát.
E részarányok alkalmazása révén az ESZA legalább 25 %-ban részesedni fog a
kohéziós politika számára elkülönített költségvetési forrásokból, ami 84 milliárd
EUR-t jelent. Ennélfogva a 2014–2020 közötti időszakra legfeljebb 183,3
milliárd EUR marad elérhető az ERFA számára.
5.           A RENDELETJAVASLAT
TARTALMÁNAK ÖSSZEFOGLALÁSA
A rendeletjavaslat meghatározza az ERFA
beavatkozásának a hatókörét, és felsorolja azokat a tevékenységeket is, amelyek
nem támogathatók. Mindegyik tematikai célkitűzésre beruházási
prioritásokat határoz meg. 
Az átmeneti régióknak és a fejlettebb régióknak
(az ESZA nélküli) forrás legnagyobb részét az energiahatékonyságra és a
megújuló energiára, illetve a kkv-k versenyképességére és az innovációra kell
fordítaniuk. A fejletlenebb régiók forrásukat a célkitűzések szélesebb
körére fordíthatják, mivel fejlesztési igényeik is szélesebb körűek. A
javasolt mechanizmus a következőket írja elő:
–                        
a források legalább 80 %-a a fejlettebb és
átmeneti régiókban az energiahatékonyságra és a megújuló energiákra, a
kutatásra és innovációra és a kkv-k támogatására, ebből 20 % az
energiahatékonyságra és a megújuló energiákra összpontosul. Mivel ezekben a
konvergencia célkitűzésből kivonás alatt álló régiókban folyamatos
szerkezetátalakításra van szükség, a minimális százalékot 60 %-ra kell
csökkenteni.
–                        
A források legalább 50 %-a a fejletlenebb
régiókban az energiahatékonyságra és a megújuló energiákra, a kutatásra és
innovációra és a kkv-k támogatására, ebből 6 % az
energiahatékonyságra és a megújuló energiákra összpontosul.
A rendeletjavaslat nagyobb hangsúlyt fektet a
fenntartható városfejlesztésre. A nagyobb hangsúlyt a következőkkel kell
elérni: az ERFA-források legalább 5 %-át a fenntartható városfejlesztésre
kell elkülöníteni, a kapacitásnövelés és a tapasztalatcsere érdekében
városfejlesztési platformot kell kialakítani, és létre kell hozni azoknak a
városoknak a listáját, ahol a fenntartható városfejlesztés érdekében integrált
intézkedéseket hajtanak végre.
A rendeletjavaslat célja, hogy a látható
eredményekre, valamint a finanszírozás végső célkitűzésével
kapcsolatos eredményekre irányuló közös mutatók meghatározásával hozzájáruljon
az egyre erőteljesebb eredményorientáltsághoz.
A rendeletjavaslat megemlíti, hogy külön
figyelmet kell fordítani az operatív programokban a súlyos és állandó
természeti vagy demográfiai hátrányban lévő régiók konkrét nehézségeire. 
A rendeletjavaslat végül egyedi rendelkezéseket
tartalmaz a legkülső régióknak nyújtott egyedi kiegészítő források
felhasználásáról.
2011/0275 (COD)
Javaslat
AZ EURÓPAI PARLAMENT ÉS A TANÁCS
RENDELETE
az Európai Regionális Fejlesztési Alapról és
„a növekedést és munkahelyteremtést szolgáló beruházás” célkitűzésről
szóló egyedi rendelkezésekről, valamint az 1080/2006/EK rendelet hatályon
kívül helyezéséről
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak 178. és
349. cikkére,
tekintettel az Európai Bizottság
javaslatára,
a jogalkotási aktus tervezete nemzeti
parlamenteknek való megküldését követően,
tekintettel az Európai Gazdasági és Szociális
Bizottság véleményére[8],
tekintettel a Régiók Bizottságának véleményére[9],
rendes jogalkotási eljárás keretében,
mivel:
(1)              
A Szerződés 176. cikke kimondja, hogy az
Európai Regionális Fejlesztési Alap (ERFA) rendeltetése, hogy segítse az Unión
belüli legjelentősebb regionális egyenlőtlenségek orvoslását. Az ERFA
ezért hozzájárul a különböző régiók fejlettségi szintje közötti különbségnek
és a leghátrányosabb helyzetű régiók, beleértve a vidéki és városi
területeket, a hanyatló ipari területeket, a súlyos és állandó természeti vagy
demográfiai hátrányban lévő régiókat – mint például a szigetek, hegyvidéki
térségek, gyéren lakott területek és határ menti régiók – lemaradása mértékének
a csökkentéséhez.
(2)              
Az ERFA, az Európai Szociális Alap (ESZA) (a
továbbiakban: strukturális alapok) és a Kohéziós Alap közös rendelkezéseit a
közös stratégiai keretbe tartozó, az Európai Regionális Fejlesztési Alapra, az
Európai Szociális Alapra és a Kohéziós Alapra, az Európai Mezőgazdasági
Vidékfejlesztési Alap és az Európai Tengerügyi és Halászati Alapra vonatkozó
általános rendelkezések megállapításáról, az Európai Regionális Fejlesztési
Alapra, az Európai Szociális Alapra és a Kohéziós Alapra vonatkozó
általános rendelkezések megállapításáról, valamint az 1083/2006/EK rendelet
hatályon kívül helyezéséről szóló, […]-i […]/2012/EU európai parlamenti és
tanácsi rendelet[10]
[közös rendelkezésekről szóló rendelet, Common Provisions Regulation –
CPR] tartalmazza. 
(3)              
Meg kell állapítani azokat az egyedi
rendelkezéseket, amelyek a(z) […]/2012/EU rendeletben [CPR] meghatározott
tematikus célkitűzések alapján az ERFA által támogatható tevékenységi
típusokra vonatkoznak. Ugyanakkor meg kell határozni és egyértelműsíteni
kell az ERFA hatályán kívül eső kiadásokat, ideértve az üvegházhatást
okozó gázok kibocsátási egységei Közösségen belüli kereskedelmi rendszerének
létrehozásáról és a 96/61/EK tanácsi irányelv módosításáról szóló, 2003. október
13-i 2003/87/EK európai parlamenti és tanácsi irányelv[11] értelmében a létesítményekben
az üvegházhatású gázok kibocsátásának a csökkentésével kapcsolatosakat is.
(4)              
Az ERFA konkrét igényeinek kielégítése érdekében,
valamint összhangban az Európa 2020 stratégia[12]
azon elvével, amely szerint a kohéziós politikának támogatnia kell az
intelligens, fenntartható és inkluzív növekedést, a(z) […]/2012/EU rendelet
[CPR] 9. cikkében meghatározott mindegyik tematikus célkitűzésen belül meg
kell állapítani az ERFA-specifikus intézkedéseket mint „beruházási
prioritásokat”.
(5)              
Az ERFA-nak hozzá kell járulnia az Európa 2020
stratégiához, ezért az ERFA-támogatásokat fokozottabban az uniós prioritásokra
kell irányítani. A támogatott régiók kategóriája szerint az ERFA-ból származó
támogatást a kutatásra és innovációra, valamint a kis- és középvállalatokra és
az éghajlatváltozás mérséklésére kell összpontosítani. Az összpontosítás
mértékének figyelembe kell vennie a régió fejlettségi szintjét, valamint
azoknak a régióknak a különleges igényeit, amelyek egy főre eső
GDP-je a referenciaidőszakban az EU-25 átlagos GDP-je 75 %-ánál kisebb
volt.
(6)              
Még mielőtt a tagállamok megszövegezik
operatív programjaikat, a programok végrehajtási menetének értékelésére közös
mutatókat kell megállapítani. Ezeket a mutatókat programspecifikus mutatókkal
kell kiegészíteni.
(7)              
A fenntartható városfejlesztés keretén belül
támogatni kell a városokat érintő gazdasági, környezetvédelmi, éghajlati
és társadalmi kihívásokra irányuló integrált intézkedéseket, és ki kell dolgozni
egy eljárást az ilyen intézkedések által érintett városok listájának, valamint
az ilyen intézkedésekre elkülönített pénzügyi források megállapítására.
(8)              
Azokra a tapasztalatokra és erősségekre
építve, amelyek a fenntartható városfejlesztési intézkedéseknek az ERFA által
2007–2013-ban támogatott operatív programokba történő integrálásából
születtek, a városfejlesztési platform létrehozásával további uniós szintű
lépéseket kell tenni.
(9)              
A fenntartható városfejlesztés kérdéseihez
kapcsolódó, uniós jelentőségű új megoldások felismerése és vizsgálata
érdekében az ERFA-nak támogatnia kell a fenntartható városfejlesztés területén
hozott innovatív intézkedéseket.
(10)          
Az ERFA-nak foglalkoznia kell az elérhetőség
és a nagy piacoktól való távolság problémájával, amelyekkel a rendkívül
alacsony népsűrűségű területek szembesülnek, amint az 1994-es
csatlakozási okmányhoz csatolt, a 6. célkitűzésre a strukturális alapok
finnországi és svédországi alkalmazása keretében irányadó különös
rendelkezésekről szóló 6. jegyzőkönyvben szerepel. Az ERFA-nak e
régiók fenntartható fejlődésének támogatása céljából azokkal az egyedi
nehézségekkel is foglalkoznia kell, amelyekkel olyan szigetek, hegyvidéki
területek, határ menti régiók és gyéren lakott területek néznek szembe, amelyek
földrajzi fekvése lassítja fejlődésüket.
(11)          
Különös figyelmet kell szentelni a legkülső
régiókra, amelyeket a Szerződés 349. cikkében említett
tényezőkből származó hátrányos helyzetük, azaz távoli fekvésük,
szigetjellegük, kis méretük, kedvezőtlen domborzati és éghajlati
viszonyaik, valamint néhány terméktől való gazdasági függésük súlyosbít,
amely tényezők állandósága és együttes hatása súlyosan hátráltatja
fejlődésüket, mégpedig az ERFA alkalmazási körének a legkülső régiók
sajátos gazdasági és társadalmi helyzetéből eredő járulékos költségek
jóváírásához kapcsolódó működési támogatás finanszírozásának kivételes
jelleggel történő kiterjesztésével. A meglévő és új gazdasági
tevékenységek fejlesztésének támogatása érdekében az egyedi kiegészítő
források legalább 50 %-át a legkülső régiók gazdaságának
diverzifikálását és korszerűsítését szolgáló intézkedésekre kell
elkülöníteni.
(12)          
Az innovatív intézkedések kiválasztási és
végrehajtási eljárásainak meghatározása érdekében a Szerződés 290. cikke
szerinti jogi aktusok elfogadására felhatalmazást kell adni a Bizottságnak a 9.
cikkben meghatározott tartalom és hatókör tekintetében. Különösen fontos, hogy
a Bizottság az előkészítő munkálatok során – szakértői szinten
is – megfelelő konzultációkat folytasson. A Bizottságnak a felhatalmazáson
alapuló jogi aktusok előkészítése és megfogalmazása során biztosítania
kell, hogy a megfelelő dokumentumokat egyidejűleg, kellő
időben és megfelelő módon eljuttassák az Európai Parlamenthez és a
Tanácshoz is.
(13)          
E rendelet egységes végrehajtási feltételeinek
biztosítása érdekében a Bizottságot a városfejlesztési platformban részt
vevő városok listáját illetően végrehajtási hatáskörrel kell
felruházni. Ezeket a hatásköröket a Bizottság végrehajtási hatásköreinek
gyakorlására vonatkozó tagállami ellenőrzési mechanizmusok szabályainak és
általános elveinek megállapításáról szóló, 2011. február 16-i
182/2011/EU európai parlamenti és tanácsi rendeletnek[13] megfelelően kell
gyakorolni.
(14)          
Ez a rendelet az Európai Regionális Fejlesztési
Alapról és az 1783/1999/EK rendelet hatályon kívül helyezéséről szóló,
2006. július 5-i 1080/2006/EK európai parlamenti és tanácsi rendelet[14] helyébe lép. Az
egyértelműség érdekében az 1080/2006/EK rendeletet hatályon kívül kell
helyezni,
ELFOGADTA EZT A RENDELETET:
I. fejezet
Általános rendelkezések
1. cikk
Tárgy
Ez a rendelet meghatározza az Európai
Regionális Fejlesztési Alap (ERFA) feladatait, támogatásának hatókörét „a
növekedést és munkahelyteremtést szolgáló beruházások” és az „európai területi
együttműködés” célkitűzés tekintetében, és egyedi rendelkezéseket
állapít meg a „növekedést és munkahelyteremtést szolgáló beruházások”
célkitűzésre irányuló ERFA-támogatásról.
2. cikk
Az ERFA feladatai
Az ERFA hozzájárul a gazdasági, társadalmi és
területi kohézió megerősítésére irányuló támogatás finanszírozásához
azáltal, hogy a regionális gazdaságok fejlődésének és strukturális
alkalmazkodásának támogatása, többek között a hanyatló ipari területek és a
hátrányos helyzetű térségek szerkezetátalakítása révén kiigazítja a
főbb regionális egyenlőtlenségeket.
3. cikk
Az ERFA-ból származó
támogatás hatóköre
1.                      
Az ERFA a következőket támogatja:
(a)         
termelő beruházás, amely hozzájárul a
fenntartható munkahelyek teremtéséhez és megőrzéséhez a kis- és
középvállalatoknak (kkv-k) nyújtandó közvetlen befektetési támogatás révén;
(b)         
beruházás a polgároknak alapvető
szolgáltatásokat nyújtó infrastruktúrába az energia, a környezetvédelem, a
közlekedés, valamint az információs és kommunikációs technológiák (IKT-k)
terén;
(c)         
beruházások a szociális, egészségügyi és oktatási
infrastruktúrába;
(d)         
saját potenciál kifejlesztése a regionális és helyi
fejlesztés, valamint a kutatás és fejlesztés támogatása által. Ezek az
intézkedések a következőket tartalmazzák:
i.        állóeszköz-beruházás a berendezésekbe
és a kisméretű infrastruktúrába;
ii.       vállalatok, különösen kkv-k és
szolgáltatásaik támogatása;
iii.      állami kutatási és innovációs
szervezetek támogatása és beruházás a vállalatok technológiájába és alkalmazott
kutatásába;
iv.      a régiók, városok és az érintett
társadalmi, gazdasági és környezetvédelmi szereplők hálózatba
szerveződése, együttműködése és tapasztalatcseréje;
(e)         
technikai segítségnyújtás.
Az ERFA a fejlettebb régiókban nem támogatja a
környezetvédelem, a közlekedés, valamint az IKT-k terén a polgároknak
alapvető szolgáltatásokat nyújtó infrastruktúrába való beruházást.
2.                      
Az ERFA a következőket nem támogatja:
(a)         
atomerőművek leállítása;
(b)         
a 2003/87/EK irányelv értelmében a létesítményekben
az üvegházhatást okozó gázkibocsátás csökkentése;
(c)         
dohány és dohánytermékek gyártása, feldolgozása és
forgalomba hozatala;
(d)         
az uniós állami támogatási szabályok szerint
nehézségekkel küzdő vállalatok.
4. cikk
Tematikus koncentráció
A(z) […]/2012/EU rendelet [CPR] 9. cikkében
meghatározott tematikus célkitűzések, valamint az e rendelet 5. cikkében
meghatározott kapcsolódó beruházási prioritások, amelyekhez az ERFA
hozzájárulhat, a következőképpen koncentrálódnak:
(a)                   
fejlettebb régiókban és átmeneti régiókban:
i.        a teljes ERFA-forrás legalább
80 %-át nemzeti szinten a(z) […]/2012/EU [CPR] rendelet 9. cikkének 1., 3.
és 4. pontjában megállapított tematikus célkitűzésekre kell elkülöníteni;
továbbá
ii.       a teljes ERFA-forrás legalább
20 %-át nemzeti szinten a(z) […]/2012/EU [CPR] rendelet 9. cikkének 4.
pontjában megállapított tematikus célkitűzésre kell elkülöníteni;
(b)                   
kevésbé fejlett régiókban:
i.        a teljes ERFA-forrás legalább
50 %-át nemzeti szinten a(z) […]/2012/EU [CPR] rendelet 9. cikkének 1., 3.
és 4. pontjában megállapított tematikus célkitűzésekre kell elkülöníteni;
ii.       a teljes ERFA-forrás legalább
6 %-át nemzeti szinten a(z) […]/2012/EU [CPR] rendelet 9. cikkének 4.
pontjában megállapított tematikus célkitűzésre kell elkülöníteni.
Az a) i. ponttól eltérve azokban a régiókban,
amelyek egy főre eső GDP-je a 2007–13 időszakban az EU-25
referencia-időszakbeli átlagos GDP-jének 75 %-ánál kevesebb volt, de
amelyek a(z) […]/2012/EU rendelet [CPR] 82. cikke (2) bekezdésének b) és c)
pontja szerint a 2014–2020 közötti időszakban az „átmeneti vagy fejlettebb
régiók” kategóriájában támogathatók, a teljes ERFA-forrás legalább 60 %-át
nemzeti szinten a(z) […]/2012/EU [CPR] rendelet 9. cikkének 1., 3. és 4.
pontjában megállapított egyes tematikus célkitűzésekre kell elkülöníteni.
5. cikk
Beruházási prioritások
Az ERFA a következő beruházási
prioritásokat támogatja a(z) [...]/2012/EU rendelet [CPR] 9. cikkében
meghatározott tematikus célkitűzéseken belül:
(1)                   
a kutatás, a technológiai fejlesztés és az
innováció megerősítése;
(a)         
a kutatási és innovációs infrastruktúra (K+I) és
ennek kiválóságának a fejlesztésére irányuló kapacitás megerősítése és
különösen az európai érdekeltségű kompetenciaközpontok támogatása;
(b)         
a vállalatok K+I beruházásának, a termék- és
szolgáltatásfejlesztés elősegítése, technológiaátadás, szociális innováció
és közszolgálati alkalmazások, keresletélénkítés, hálózatépítés, klaszterek és
nyílt innováció intelligens specializáció által;
(c)         
a technológiai és alkalmazott kutatás, kísérleti
programok, korai termékhitelesítési intézkedések, az alaptechnológiák fejlett
gyártási kapacitásának és az első gyártás támogatása, az általános célú
technológiák terjesztése;
(2)                   
az IKT-khoz való hozzáférés elősegítése és e
technológiák használatának és minőségének fokozása:
(a)         
a szélessáv-kiépítés kiterjesztése és nagy
sebességű hálózatok kiépítése;
(b)         
az IKT-termékek és szolgáltatások, az
e-kereskedelem továbbfejlesztése és az IKT iránti kereslet fokozása;
(c)         
az e-kormányzás, az e-tanulás, az e-befogadás és az
e-egészségügy IKT-alkalmazásainak megerősítése;
(3)                   
a kkv-k versenyképességének fokozása:
(a)         
a vállalkozói szellem előmozdítása, különösen
az új ötletek gazdasági hasznosításának megkönnyítésével, valamint új cégek
alapításának ösztönzésével; 
(b)         
a kkv-k számára új vállalati modell kidolgozása,
elsősorban a nemzetközivé válás céljával;
(4)                   
az alacsony szén-dioxid-kibocsátású gazdaságra való
áttérés támogatása minden ágazatban:
(a)         
megújuló energiaforrások gyártásának és
forgalmazásának támogatása;
(b)         
a kkv-kban az energiahatékonyság és a megújuló
energia használatának elősegítése;
(c)         
az infrastrukturális létesítményekben és a
lakásépítési ágazatban az energiahatékonyság és a megújuló energia támogatása;
(d)         
alacsony feszültségű intelligens
elosztórendszerek kialakítása;
(e)         
a városokban alacsony szén-dioxid-kibocsátású
fejlesztési stratégiák támogatása;
(5)                   
az éghajlatváltozáshoz való alkalmazkodás, valamint
a kockázatok megelőzésének és kezelésének elősegítése:
(a)         
az éghajlatváltozáshoz való alkalmazkodásra
irányuló célzott beruházás támogatása;
(b)         
egyedi kockázatok kezelésére, a katasztrófákkal
szembeni ellenálló képesség biztosítására és katasztrófavédelmi rendszerek
kifejlesztésére irányuló beruházások elősegítése;
(6)                   
környezetvédelem és az erőforrások
hatékonyságának elősegítése:
(a)         
a hulladékgazdálkodási ágazat jelentős
beruházási szükségletének kielégítése a környezetvédelmi vívmányok
követelményeinek teljesítése érdekében;
(b)         
a vízgazdálkodási ágazat jelentős beruházási
szükségletének kielégítése a környezetvédelmi vívmányok követelményeinek
teljesítése érdekében;
(c)         
a kulturális örökség védelme, elősegítése és
fejlesztése;
(d)         
a biológiai sokféleség védelme, talajvédelem és az
ökoszisztéma-szolgáltatások elősegítése, ideértve a NATURA 2000-t[15] és a zöld infrastruktúrákat
is;
(e)         
a városi környezetfejlesztést célzó intézkedések,
ideértve a rozsdaövezetek helyreállítását és a légszennyezettség csökkentését
is;
(7)                   
a fenntartható közlekedés elősegítése és a
kulcsfontosságú hálózati infrastruktúrák előtti akadályok elhárítása:
(a)         
multimodális egységes európai közlekedési térség
támogatása a transzeurópai közlekedési hálózatba (TEN-T) való beruházás által;
(b)         
a regionális mobilitás fokozása a másodrangú és
harmadrangú csomópontok TEN-T infrastruktúrához történő kapcsolásával;
(c)         
környezetbarát és alacsony szén-dioxid-kibocsátású
közlekedési rendszerek kifejlesztése és a fenntartható városi mobilitás
elősegítése;
(d)         
átfogó, színvonalas és interoperábilis vasúti
rendszerek kifejlesztése;
(8)                   
a foglalkoztatás és a munkavállalói mobilitás
ösztönzése:
(a)         
üzleti inkubátorházak létrehozása, valamint az
önfoglalkoztatás és cégalapítás beruházásokkal való támogatása;
(b)         
helyi fejlesztési kezdeményezések és szomszédos
szolgáltatásokat nyújtó struktúrák támogatása új munkahelyek teremtése
érdekében, amennyiben ezek a tevékenységek a(z) […]/2012/EU [ESZA] rendelet
alkalmazási körén kívül esnek;
(c)         
beruházás az állami foglalkoztatási szolgálatok
infrastruktúrájába;
(9)                   
a társadalmi befogadás előmozdítása és a
szegénység elleni küzdelem:
(a)         
beruházás a nemzeti, regionális és helyi
fejlődést szolgáló egészségügyi és szociális infrastruktúrába, az
egészségügyi státuszbeli egyenlőtlenségek csökkentése, valamint átállás az
intézményi szolgáltatásokról a közösségi alapú szolgáltatásokra;
(b)         
a rászoruló városi és falusi közösségek fizikai
rehabilitációjának és gazdasági fellendülésének támogatása; 
(c)         
a szociális vállalatok támogatása;
(10)               
beruházás az oktatásba, készségekbe és az egész
életen át tartó tanulásba oktatási és képzési infrastruktúrák kifejlesztésével;
(11)               
az intézményi kapacitások és a közigazgatás
hatékonyságának fokozása az intézményi kapacitás és az ERFA végrehajtásához
kapcsolódó közigazgatási hatékonyság és közszolgáltatások megerősítése
által, valamint az ESZA által támogatott intézményi kapacitásra és közigazgatás
hatékonyságára irányuló intézkedések támogatása.
II. fejezet
A „növekedést és munkahelyteremtést szolgáló beruházások” célkitűzés
ERFA-támogatásának mutatói
6. cikk
„A növekedést és
munkahelyteremtést szolgáló beruházások” célkitűzés mutatói
Az e rendelet mellékletében megállapított
közös mutatókat a(z) […]/2012/EU rendelet [CPR] 24. cikke (3) bekezdésében
foglaltaknak megfelelően kell használni. A közös mutatók esetében a
kiindulási mutatókat nullában kell meghatározni, és a kumulatív célértékeket
2022-re kell rögzíteni.
A programspecifikus teljesítménymutatók esetében
a kiindulási mutatókat nullában kell meghatározni, és a kumulatív célértékeket
2022-re kell rögzíteni.
A programspecifikus eredménymutatók esetében a
kiindulási mutatók meghatározására a legutolsó rendelkezésre álló adatot kell
használni, a célértéket pedig 2022-re kell meghatározni, amely minőségi és
mennyiségi tekintetben is kifejezhető.
III. fejezet
Bizonyos területi jellemzők kezelését
szabályozó egyedi rendelkezések
7. cikk
Fenntartható
városfejlesztés 
3.                      
Az ERFA az operatív programok keretén belül
támogathatja a fenntartható városfejlesztést olyan stratégiák révén, amelyek
integrált intézkedéseket határoznak meg a városok urbanizált övezeteit
érintő gazdasági, környezetvédelmi, éghajlati és társadalmi kihívások
kezelésére. 
4.                      
Mindegyik tagállam partnerségi szerződésében
létrehoz egy listát azokról a városokról, ahol a fenntartható városfejlesztés
érdekében integrált intézkedések kerülnek végrehajtásra, és meghatározza az
ezekre a nemzeti szintű intézkedésekre éves szinten elkülönített indikatív
összegeket is.
A nemzeti szinten elkülönített ERFA-források
legalább 5 %-át a fenntartható városfejlesztésre irányuló olyan integrált
intézkedésekre kell fordítani, amelyek irányítása a(z) […]/2012/EU rendelet
[CPR] 99. cikkében említett integrált területi beruházásokon keresztül a
városok feladata.
8. cikk

A
városfejlesztési platform 
1.                      
A Bizottság a(z) […]/2012/EU rendelet [CPR] 51.
cikke értelmében városfejlesztési platformot hoz létre, hogy elősegítse a
kapacitásnövelést, a városok közötti hálózatépítést, valamint az uniós
szintű várospolitikai tapasztalatcserét olyan területeken, amelyek
kapcsolódnak az ERFA beruházási prioritásaihoz és a fenntartható
városfejlesztéshez.
2.                      
A Bizottság a partnerségi szerződésekben
létrehozott listák alapján végrehajtási aktusokkal listát fogad el azokról a
városokról, amelyek részt vesznek a platformban. E végrehajtási aktusokat a 14.
cikk (2) bekezdésében említett tanácsadó bizottsági eljárással összhangban kell
elfogadni.
A listán legfeljebb 300 és tagállamonként
legfeljebb 20 város szerepelhet. A városok a következő kritériumok alapján
kerülnek kiválasztásra:
(a)         
népesség, figyelembe véve a nemzeti városi
rendszerek sajátosságait;
(b)         
a városok urbanizált övezeteit érintő
gazdasági, környezeti, éghajlati és társadalmi kihívások kezelésére irányuló
integrált intézkedéseket tartalmazó stratégia megléte.
3.                      
A platform minden olyan város közötti
hálózatépítést támogat, amelyek a Bizottság kezdeményezésére innovatív
intézkedéseket hoznak.
9. cikk
Innovatív intézkedések a
fenntartható városfejlesztés terén
1.           A fenntartható
városfejlesztés területén az ERFA a Bizottság kezdeményezésére a teljes éves
ERFA-forrás 0,2 %-ában meghatározott felső határig támogathatja az
innovatív intézkedéseket. Ezek tanulmányokból és kísérleti projektekből
állnak, amelyek a fenntartható városfejlesztés kérdéseihez kapcsolódó, uniós
jelentőségű új megoldások meghatározásával és vizsgálatával
foglalkoznak.
2.           A fenti 4. cikktől
eltérve az innovatív intézkedések minden olyan tevékenységet támogathatnak,
amelyek a(z) […]/2012/EU rendelet [CPR] 9. cikkében meghatározott tematikus
célkitűzések eléréséhez szükségesek.
3.           A Bizottság a 13. cikkel
összhangban felhatalmazáson alapuló jogi aktusokat fogad el az innovatív
intézkedések kiválasztására és végrehajtására irányuló eljárásokról.
10. cikk
A természeti vagy demográfiai
hátrányban lévő területek 
Az ERFA által
társfinanszírozott olyan operatív programoknak, amelyek a(z) […]/2012/EU
rendelet [CPR] 111. cikke (4) bekezdésében említett természeti hátrányokkal
érintett területekkel foglalkoznak, különös figyelmet kell fordítaniuk az ilyen
területek sajátos nehézségeire.
11. cikk
Legkülső régiók
1.                      
A legkülső régiók számára elkülönített egyedi
kiegészítő forrásokat a legkülső régiókra háruló, a Szerződés
349. cikkében említett hátrányokkal kapcsolatos többletköltségek
ellensúlyozására kell használni a következők támogatásával:
(a)         
a(z) […]/2012/EU rendelet [CPR] 9. cikkében
említett tematikus célkitűzések;
(b)         
áruszállítási szolgáltatások és közlekedési
szolgáltatások elindításához nyújtott támogatás;
(c)         
a korlátozott tárolási lehetőségekhez, a
termelőeszközök túlzott méretéhez és karbantartásához, valamint az emberi
erőforrásnak a helyi munkaerőpiacon való hiányához kapcsolódó
műveletek.
Az egyedi kiegészítő forrás legalább
50 %-át olyan intézkedésekre kell fordítani, amelyek hozzájárulnak a
legkülső régiók gazdaságainak diverzifikálásához és
korszerűsítéséhez, különös hangsúlyt fektetve a(z) […]/2012/EU rendelet
[CPR] 9. cikkének 1., 2. és 3. pontjában említett tematikus célkitűzésekre.
2.                      
Az egyedi kiegészítő forrást fel lehet
használni a legkülső régiókban a közszolgáltatási kötelezettségeket és
szerződéseket fedező működési támogatások és kiadások
finanszírozásának a segítésére is.
3.                      
Annak az összegnek, amelyre a társfinanszírozási
arány vonatkozik, arányban kell állnia az (1) bekezdésben említett, a
kedvezményezettnek a kizárólag a közszolgáltatási kötelezettségeket és
szerződéseket fedező működési támogatások és kiadások esetében
felmerülő pótlólagos költségeivel, továbbá beruházási kiadások esetében a
teljes támogatható költségösszeget fedezheti.
4.                      
Az e cikk szerinti finanszírozás nem használható
fel az alábbiak támogatására:
(a)         
a Szerződés I. mellékletének hatálya alá
tartozó termékekhez kapcsolódó műveletek;
(b)         
közlekedési támogatás azon személyeknek, akik
támogatása a Szerződés 107. cikke (2) bekezdésének a) pontja alapján
engedélyezve van;
(c)         
adómentességek, valamint szociális járulékok alóli
mentesség.

IV. fejezet
Záró rendelkezések
12. cikk
Átmeneti rendelkezések
1.           Ez a rendelet nem érinti a Bizottság
által az 1080/2006/EK rendelet alapján vagy bármely más, olyan jogszabály
alapján jóváhagyott támogatás folytatását vagy módosítását – beleértve a teljes
vagy részleges megszüntetését is –, amely az adott támogatásra 2013. december
31-én alkalmazandó, és amely következésképpen az adott támogatásra vagy az
adott projektekre azok lezárásáig a továbbiakban is alkalmazandó.
2.           Az 1080/2006/EK rendelet
értelmében támogatás igénylésére beadott kérelmek érvényesek maradnak.
13. cikk
A felhatalmazás gyakorlása
1.                      
A Bizottság az e cikkben meghatározott feltételek
szerint felhatalmazást kap felhatalmazáson alapuló jogi aktusok elfogadására. 
2.                      
A Bizottság 2014. január 1-jétől határozatlan
időre szóló felhatalmazást kap a 9. cikk (3) bekezdésben
említett felhatalmazáson alapuló jogi aktusok elfogadására.
3.                      
Az Európai Parlament vagy a Tanács bármikor
visszavonhatja a 9. cikk (3) bekezdésében említett felhatalmazást. A
visszavonásról szóló határozat megszünteti az e határozatban meghatározott
felhatalmazást. A határozat az Európai Unió Hivatalos Lapjában való
kihirdetését követő napon vagy a határozatban megjelölt későbbi
időpontban lép hatályba. A határozat nem érinti a már hatályban lévő,
felhatalmazáson alapuló jogi aktusok érvényességét. 
4.                      
A Bizottság a felhatalmazáson alapuló jogi aktus
elfogadását követően haladéktalanul és egyidejűleg értesíti arról az
Európai Parlamentet és a Tanácsot.
5.                      
A 9. cikk (3) bekezdése alapján elfogadott,
felhatalmazáson alapuló jogi aktus csak akkor lép hatályba, ha az értesítést
követő két hónapos időtartam leteltéig sem az Európai Parlament, sem
a Tanács nem emelt kifogást a felhatalmazáson alapuló jogi aktus ellen, vagy ha
az Európai Parlament és a Tanács az időtartam leteltét
megelőzően egyaránt arról tájékoztatta a Bizottságot, hogy nem emel
kifogást. Ez az időtartam az Európai Parlament vagy a Tanács
kezdeményezésére két hónappal meghosszabbodik.
14. cikk
A bizottság eljárása
1.                      
A Bizottság munkáját az alapok koordinációs
bizottsága segíti. Ez a bizottság a 182/2011/EU rendelet értelmében vett
bizottság.
2.                      
Az e bekezdésre történő hivatkozáskor a
182/2011/EU rendelet 4. cikkét kell alkalmazni.
15. cikk
Hatályon kívül helyezés
Az 1080/2006/EK rendelet hatályát veszti.
A hatályon kívül helyezett rendeletre
történő hivatkozásokat e rendeletre vonatkozó hivatkozásnak kell
tekinteni.
16. cikk
Felülvizsgálat
Az Európai Parlament és a Tanács a
Szerződés 177. cikkének megfelelően 2022. december 31-ig
felülvizsgálja ezt a rendeletet. 
17. cikk
Hatálybalépés
Ez a rendelet az Európai Unió Hivatalos Lapjában
való kihirdetését követő napon lép hatályba.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, […]-án/-én.
az Európai Parlament részéről                      a
Tanács részéről
az elnök                                                          az
elnök
MELLÉKLET 
A „növekedést
és munkahelyteremtést szolgáló beruházások” célkitűzés ERFA-támogatásának
közös mutatói (6. cikk)
   || EGYSÉG || ELNEVEZÉS 
 Termelő beruházás ||   ||   
   || vállalatok || Támogatásban részesülő vállalatok száma 
   || vállalatok || Vissza nem fizetendő támogatáson kívüli más pénzügyi támogatásban részesülő vállalatok száma 
   || vállalatok || A nem pénzügyi támogatásban részesülő vállalatok száma 
   || vállalatok || A támogatott új vállalatok száma 
   || EUR || A kkv-knak nyújtott köztámogatáshoz illeszkedő magánberuházás (vissza nem fizetendő támogatás) 
   || EUR || A kkv-knak nyújtott köztámogatáshoz illeszkedő magánberuházás (nem vissza nem fizetendő támogatás) 
   || teljesmunkaidő- egyenérték || A támogatott kkv-kban létrejött munkahelyek száma 
 Idegenforgalom || látogatások || A támogatott látványosságokhoz tett látogatások száma 
 IKT-infrastruktúra || személyek || A legalább 30 Mb/s sávszélességű hozzáféréssel ellátott lakosság száma 
 Közlekedés ||   ||   
 Vasút || km || Az új vasútvonal teljes hossza 
   ||  amelyből: TEN-T 
 km || Az újraépített vagy felújított vasútvonal teljes hossza 
   ||  amelyből: TEN-T 
 Közutak || km || Az újonnan épített közutak teljes hossza 
   || amelyből: TEN-T 
 km || Az újraépített vagy felújított közutak teljes hossza 
   || amelyből: TEN-T 
 Városi közlekedés || tömegközlekedésen tett utazások || A támogatott városi tömegközlekedési szolgáltatást igénybe vevő utasok utazásai számának a növekedése 
 Belvízi hajóutak || tonna-km || A fejlesztett belvízi hajóutakon szállított szállítmány növekedése 
 Környezetvédelem ||   ||   
 Szilárd hulladék || tonna || További hulladék-újrahasznosítási kapacitás 
 Vízellátás || személyek || A jobb vízellátásban részesülő lakosság növekedése 
   || m3 || A vízelosztó hálózatban tapasztalt szivárgás becsült csökkenése 
 Szennyvízkezelés || lakosság-egyenérték || A jobb szennyvízkezelési szolgáltatásban részesülő lakosság növekedése 
 Kockázat-megelőzés és -kezelés || személyek || Árvízvédelmi intézkedéseket élvező lakosság 
 személyek || Erdőtűzvédelmi intézkedéseket és egyéb védelmi intézkedéseket élvező lakosság 
 Talajrehabilitáció || hektár || A rehabilitált talaj összkiterjedése 
 Talajelzáródás || hektár || A fejlesztések következtében az elzáródott talajban bekövetkezett változás 
 Természet és a biológiai sokféleség || hektár || A jobb védettségi helyzetben lévő élőhelyek területe 
 Kutatás, innováció ||   ||   
   || személyek || Új építésű vagy újonnan felszerelt kutatási infrastrukturákban dolgozó K+F személyzet 
   || vállalatok || A támogatott kutatási intézményekkel együttműködő vállalatok száma 
   || teljesmunkaidő- egyenérték || A támogatott létesítményekben létrejött K+F személyzeti/kutatói munkahelyek száma 
   || EUR || Az innovációs és K+F projekteknek nyújtott köztámogatáshoz illeszkedő magánberuházás 
   || vállalatok || A támogatott innovációs és K+F projektek eredményeként a cég számára új vagy jelentősen fejlesztett termékeket bevezető vállalatok száma 
   || vállalatok || A támogatott innovációs és K+F projektek eredményeként a cég számára új vagy jelentősen fejlesztett termékeket bevezető vállalatok száma 
 Energia és éghajlatváltozás ||   ||   
 Megújuló energiaforrások || MW || A megújulóenergia-termelés további kapacitása 
 Energiahatékonyság || háztartások || A jobb energiafogyasztási osztályba sorolt háztartások száma 
   || kWh/év || A középületek elsődleges energiafogyasztásának csökkenése 
   || felhasználók || Az intelligens hálózatokhoz kapcsolódó további energiafelhasználók száma 
 Üvegházhatású gázok csökkenése || tonna CO2-egyenérték || Üvegházhatású gázok becsült csökkenése CO2 egyenértéken 
 Szociális infrastruktúra ||   ||   
 Gyermekgondozás és oktatás || személyek || Támogatott gyermekgondozási és oktatási intézmények kiszolgáló kapacitása 
 Egészségügy || személyek || A támogatott egészségügyi szolgáltatások kapacitása 
 Lakhatás || háztartások || A jobb lakhatási körülményeket élvező háztartások száma 
 Kulturális örökség || látogatások || A támogatott helyszínekhez tett látogatások száma 
 Városfejlesztés ||   ||   
   || személyek || Integrált városfejlesztési stratégiákat alkalmazó területeken élő lakosság 
   || négyzetméter || Új nyitott terek városi környezetben 
   || négyzetméter || Új köz- vagy kereskedelmi épületek városi környezetben 
   || négyzetméter || Új házak városi területeken 
[1]               COM(2011) 500 végleges.
[2]               A Bizottság közleménye: Európa 2020 – Az intelligens,
fenntartható és inkluzív növekedés stratégiája, COM(2010) 2020 végleges, 2010.
március 3.
[3]               A Bizottság közleménye az Európai Parlamentnek, a
Tanácsnak, az Európai Gazdasági és Szociális Bizottságnak, a Régiók Bizottságának
és a nemzeti parlamenteknek: Az uniós költségvetés felülvizsgálata,
COM(2010) 700 végleges, 2010.10.19. 
[4]               A Bizottság közleménye az Európai Parlamentnek, a
Tanácsnak, az Európai Gazdasági és Szociális Bizottságnak és a Régiók
Bizottságának: Az Európa 2020 stratégia költségvetése, COM(2011) 500 végleges,
2011.6.29.
[5]               A gazdasági, szociális és területi kohézióról szóló
ötödik jelentés, 2010. november.
[6]               Bizottsági munkadokumentum: A gazdasági, szociális és
területi kohézióról szóló ötödik jelentéssel kapcsolatos
következtetésekről szóló nyilvános konzultáció eredményei, SEC(2011) 590
végleges, 2011.5.13.
[7]               COM(2010) 700 végleges, 2010.10.19.
[8]               HL C ...,… , … o.
[9]               HL C ...,… , … o.
[10]             HL L […], […], […] o.
[11]             HL L 275., 2003.10.25., 32. o.
[12]             A Bizottság közleménye: Európa 2020 – Az intelligens,
fenntartható és inkluzív növekedés stratégiája, COM(2010) 2020 végleges, 2010.
március 3.
[13]             HL L 55., 2011.2.28.,
13. o.
[14]             HL L 210., 2006.7.31.,
1. o.
[15]             A természetes élőhelyek, valamint a vadon élő
állatok és növények védelméről szóló, 1992. május 21-i 92/43/EGK tanácsi
irányelv 3. cikkének (1) bekezdése szerint jött létre mint különleges
természetmegőrzési területek koherens európai ökológiai hálózata.